Tað eru framvegis røddir frammi í Føroyum, sum vilja hava lættari atgongd til at keypa rúsdrekka. Men lættari atgongd til rúsdrekka vita vit hevur við sær økta nýtslu av rúsdrekka – tað undirbyggja eisini nógvar kanningar.
Jaspur Langgaard, løgtingsmaður fyri Sambandsflokkin
05.06.2020 (13:15)
Í november 2018 mælir eisini okkara Fólkaheilsuráð frá víðkaðari atgongd til rúsdrekka.
Ein týðandi spurningur í hesum málinum er, hvussu nógv verður drukkið av hvørjum einstøkum, sum drekkur. Fólkaheilsuráðið leggur dent á, at tað skal ikki drekkast meira enn 7 eindir, kvinnur, og 14 eindir, menn, um vikuna. Her er talan um vísindaligt grundarlag fyri, at ovnýtsla kostar fleiri sjúkur, og hetta tilmælið verður enntá strammað upp í framtíðini.
Tað kann kosta samfelagnum nógvar pengar, um rúsdrekkanýtslan økist. Eg skal her vísa til eina grein, sum stendur at lesa á DR, um at ovurnýtsla av rúsdrekka kostar danska samfelagnum umleið 13 mia. kr. árliga, eitt nú í heilsuútreiðslum, inntøkumangli, sosialum veitingum og óhappum.
Hvussu nógv løgreglumál munnu ikki hava íblandað rúsdrekka, tá ið hugsað verður um ferðslu, ófrið, harðskap o.a.
Misnýtsla av rúsdrekka er eisini annað enn ein privatsak. Vit síggja týðiliga, at tað hevur ávirkan á alt samfelagið, og tí meti eg als ikki, at loysnin er at liberalisera økið, har misnýtslan er so høg og hevur so óhepnar sosialar og búskaparligar avleiðingar.